Na osnovu člana 11, stav 2, tačka 3 Zakona o visokom obrazovanju („Službeni list Crne Gore” br. 44/14, 52/14, 47/15, 40/16, 42/17, 71/17, 55/18 i 3/19), Savjet za visoko obrazovanje na sjednici održanoj 16. aprila 2019. godine, utvrdio je

**USLOVE I KRITERIJUME ZA IZBOR U AKADEMSKA ZVANJA**

**I. OSNOVNE ODREDBE**

**Član 1**

Ovim aktom utvrđuju se uslovi i kriterijumi za izbor u akademska zvanja u ustanovama visokog obrazovanja.

**Član 2**

Akademska zvanja su:

1. redovni profesor,
2. vanredni profesor,
3. docent,
4. profesor visoke škole i
5. predavač visoke škole.

**II. USLOVI I KRITERIJUMI ZA IZBOR U AKADEMSKA ZVANJA**

**Član 3**

U akademska zvanja mogu biti izabrana lica koja ispunjavaju uslove i kriterijume propisane Zakonom o visokom obrazovanju i ovim aktom.

**Član 4**

U akademsko zvanje može biti izabrano lice koje:

1. ima doktorat nauka za oblast za koju se bira, odnosno visoko obrazovanje za umjetničke i njima odgovarajuće predmete na fakultetu i akademiji za likovnu, primijenjenu, muzičku, dramsku umjetnost i arhitekturu (u daljem tekstu: umjetnička disciplina);
2. ima provjerene pedagoške sposobnosti, koje utvrđuje vijeće organizacione jedinice u okviru koje se izvodi najveći broj časova predmeta, odnosno oblasti, za koje je raspisan konkurs;
3. ispunjava uslove za izbor u zvanje za odgovarajuću naučnu, odnosno umjetničku disciplinu koji su međunarodno uporedivi, u skladu sa ovim aktom;
4. ima priznata umjetnička djela, za umjetničke discipline.

**1. USLOVI I KRITERIJUMI ZA ODGOVARAJUĆU NAUČNU/UMJETNIČKU DISCIPLINU**

**Član 5**

Kao kriterijum za izbor, odnosno ponovni izbor u zvanje, uzima se u obzir kandidatova naučna ili umjetnička, pedagoška i stručna aktivnost.

Bibliografska vrijednost naučnih i stručnih, umjetničkih, pedagoških dostignuća kandidata ocjenjuje se kvalitativno i kvantitativno (Prilog 1, Prilog 2, Prilog 3 i Prilog 4).

**Član 6**

Lice koje se bira u akademsko zvanje u odgovarajućim naučnim oblastima treba da zadovolji sljedeći kvalitativni kriterijum:

Naučno-istraživački rezultati kandidata su objavljeni u časopisima koji se nalaze na citatnim listama odnosno bazama naučnih radova SCI/SCIE/SSCI/A&HCI (kategorije Q1, Q2, Q3 i Q4, Prilog 1).

**2. KVALITATIVNO OCJENJIVANJE BIBLIOGRAFIJE**

**Član 7**

Naučno istraživački rezultati kandidata iz člana 6 ovog akta vrednuju se za pojedine oblasti brojem bodova, i to:

**A) Oblast prirodno-matematičkih, tehničko-tehnoloških, medicinskih, poljoprivrednih nauka i arhitekture**

1. U zvanje docenta može biti izabrano lice koje ima:

* Najmanje 8 bodova za radove objavljene u renomiranim časopisima koji se nalaze u kategorijama Q1, Q2, Q3 i Q4 (broj bodova u Q1+Q2+Q3+Q4≥8),
* Najmanje 15 bodova ukupno iz naučno-istraživačke djelatnosti.

2) U zvanje vanrednog profesora može biti izabrano lice koje ima:

* Najmanje 8 bodova (nakon prethodnog izbora) za radove objavljene u renomiranim časopisima koji se nalaze u kategorijama Q1, Q2, Q3 i Q4 (broj bodova u Q1+Q2+Q3+ Q4≥8),
* Najmanje 15 bodova ukupno (nakon prethodnog izbora) iz naučno-istraživačke djelatnosti.

3) U zvanje redovnog profesora može biti izabrano lice koje ima:

* Najmanje 16 bodova (nakon prethodnog izbora) za radove objavljene u renomiranim časopisima koji se nalaze u kategorijama Q1, Q2, Q3 i Q4 (broj bodova u Q1+Q2+Q3+ Q4≥16),
* Najmanje 25 bodova ukupno (nakon prethodnog izbora) iz naučno-istraživačke djelatnosti.

**B) Oblast društvenih i humanističkih nauka**

1) U zvanje docenta može biti izabrano lice koje ima:

* Najmanje 8 bodova za radove objavljene u renomiranim časopisima koji se nalaze u kategorijama Q1, Q2, Q3 i Q4 (broj bodova K\*(Q1+Q2+Q3+Q4) ≥8),
* Najmanje 15 bodova ukupno iz naučno-istraživačke djelatnosti.

2) U zvanje vanrednog profesora može biti izabrano lice koje ima:

* Najmanje 8 bodova (nakon prethodnog izbora) za radove objavljene u renomiranim časopisima koji se nalaze u kategorijama Q1, Q2, Q3 i Q4 (broj bodova K\*(Q1+Q2+Q3+ Q4) ≥8),
* Najmanje 15 bodova ukupno (nakon prethodnog izbora) iz naučno-istraživačke djelatnosti.

3) U zvanje redovnog profesora može biti izabrano lice koje ima:

* Najmanje 16 bodova (nakon prethodnog izbora) za radove objavljene u renomiranim časopisima koji se nalaze u kategorijama Q1, Q2, Q3 i Q4 (broj bodova K\*(Q1+Q2+Q3+ Q4)≥16),
* Najmanje 25 bodova ukupno (nakon prethodnog izbora) iz naučno-istraživačke djelatnosti.

**Prilikom bodovanja publikacija u kategorijama Q1, Q2, Q3, Q4 za društvene i humanističke nauke primjenjuje se težinski koeficijent K=1.5 (Prilog 1).**

**C) Oblast umjetnosti**

1) U zvanje docent može biti izabrano lice koje ima:

* Najmanje 15 poena iz oblasti umjetničkog rada,
* Najmanje 10 bodova iz oblasti umjetničkog rada mora biti realizovano kroz dvije reprezentativne i priznate reference u užoj umjetničkoj oblasti za koju se bira (kategorije U1 i U2).

2) U zvanje vanredni profesor moze biti izabrano lice koje ima:

* Najmanje 30 poena iz oblasti umjetničkog rada,
* Najmanje 15 bodova iz oblasti umjetničkog rada moraju biti realizovani kroz dvije reprezentativne i priznate reference u užoj umjetničkoj oblasti za koju se bira (kategorije U1 i U2),
* Najmanje 6 poena iz pedagoških sposobnosti, poslije izbora u zvanje docenta.

3) U zvanje redovnog profesora može biti izabrano lice koje ima:

* Najmanje 50 poena iz oblasti umjetničkog rada,
* Najmanje 30 bodova iz oblasti umjetničkog rada moraju biti realizovani kroz najmanje tri reprezentativne reference koje predstavljaju izuzetna umjetnička djela od uticaja na razvoj kulture i umjetnosti u užoj umjetničkoj oblasti za koju se bira (kategorije U1 i U2),
* Najmanje 10 poena iz pedagoških sposobnosti poslije izbora u zvanje vanrednog profesora.

**Član 8**

Autorstvo na naučnim radovima se boduje na način da prvom autoru pripada puni broj predviđenih bodova za bibliografsku jedinicu, dok ostali autori, pod uslovom da broj autora nije veći od 5, dijele bodove sa brojem koji odgovara rednoj poziciji autora.

Ukoliko prvi autor nije ujedno i vodeći autor na radu, potreban je dokaz o vodećem autorstvu (pisana izjava prvog i ostalih autora). U ovom slučaju vodeći autor dobija puni broj poena za bibliografsku jedinicu (kao da se nalazi na prvom mjestu), a bodovi ostalim autorima se računaju u skladu sa promijenjenom pozicijom.

Za publikacije sa brojem autora većim od 5, autorstvo se boduje na način da se ukupan broj bodova za publikaciju dijeli sa ukupnim brojem autora (za sve autore uključujući i prvog).

**Član 9**

Publikacije u naučnim časopisima sa sumnjivom reputacijom i neadekvatnom recenzijom (npr. časopisi sa predatorskih lista), kao i pojave učestalog publikovanja u istom časopisu koje je nesrazmjerno broju publikacija kandidata u drugim časopisima (tj. u slučajevima kada se pojavi sumnja u nepristrasnost uređivačkog tima časopisa), treba da budu dodatno analizirane u cilju izuzeća iz razmatranja prilikom evaluacije doprinosa kandidata od strane stručnog organa ili tijela Senata zaduženog za naučna pitanja. U ovim slučajevima autor je u obavezi da uz rad dostavi dodatnu dokumentaciju stručnom organu ili tijelu Senata zaduženom za naučna pitanja: potvrdu o slanju rada, odluke urednika zajedno sa komentarima recenzenata i slično.

**Član 10**

U zvanje predavača visoke škole može biti izabrano lice koje se afirmisalo u svojoj struci, odnosno oblasti, za koju se bira.

Smatra se da kandidat za predavača visoke škole ispunjava uslov iz stava 1 ovog člana ukoliko prilikom ocjenjivanja objavljenih radova ostvari kumulativno najmanje 5 poena.

#### Član 11

U zvanje profesora visoke škole može biti izabrano lice koje:

* ima stručne radove koji dokazuju afirmisanost kandidata u oblasti za koju se bira,
* ima odgovarajuću bibliografiju koja obuhvata radove i ostvarenja koje struka priznaje kao odgovarajući način prezentacije iz oblasti za koju se bira, i
* ima pozitivnu ocjenu pedagoškog rada za prethodni izborni period.

Kandidat za profesora visoke stručne škole treba da ostvari kumulativno najmanje 10 poena na osnovu objavljenih radova, od kojih najmanje 5 poena nakon odbrane doktorske disertacije.

**Ekvivalencije za vrednovanje bibliografije**

**Član 12**

Izuzetno, prilikom vrednovanja bibliografskih referenci za kandidate koji se biraju u akademska zvanja, a koji ne zadovoljavaju uslove koji se tiču kriterijuma za radove iz kategorija Q1, Q2, Q3 i Q4 (navedene u članu 7), moguće je primijeniti jednu od sljedećih ekvivalencija:

1. M1: Autorska naučna monografija izdata od strane renomiranog međunarodnog izdavača naučne literature može biti ekvivalentirana kao jedan rad u renomiranom časopisu (Q1 kategorija);
2. M2: Poglavlje u monografiji izdatoj od strane renomiranog međunarodnog izdavača naučne literature može biti ekvivalentirana kao jedan rad u renomiranom časopisu (Q3 kategorija);
3. R1: Uredništvo u časopisu iz kategorija Q1 se može ekvivalentirati radom u časopisu iz kategorije Q1, a uredništvo u časopisu iz kategorije Q2 se može ekvivalentirati radom u časopisu kategorije Q2;
4. I1: Međunarodni patent (EU patents, US patents) se može ekvivalentiranti jednim radom u časopisu iz Q3 kategorije;
5. Rad objavljen u časopisu sa liste koju utvrđuje Ministarstvo prosvjete može se ekvivalentirati sa jednim radom u časopisu Q4 kategorije.

**Član 13**

Prilikom primjene ekvivalencije iz člana 12 ovog akta, autorstvo na naučnim radovima se boduje u skladu sa članom 8 ovog akta.

Kandidat može koristiti za ekvivalenciju samo jednu od kategorija navedenih u članu 12 ovog akta i samo jedan doprinos iz te kategorije može biti ekvivalentiran sa radom u odgovarajućem časopisu.

**III PROCJENA PEDAGOŠKE SPOSOBNOSTI**

**Član 14**

Prilikom procjene pedagoških sposobnosti kandidata kao kriterijum za izbor se uzima:

* Opseg i sadržaj znanja o oblasti u kojoj kandidat obavlja pedagoški rad;
* Osposobljenost za savremenu organizaciju obrazovnog rada i uspješnost u realizaciji predavanja, vježbi, seminara, konsultacija i ispita;
* Stručna, pedagoška i metodska vrijednost naučnih radova, udžbenika i priručnika;
* Mentorstvo pri izradi diplomskih, specijalističkih, magistarskih i doktorskih radova;
* Ocjena cjelokupnog pedagoškog rada.

**Član 15**

Minimalan broj bodova za pedagošku djelatnost kandidata koji se biraju u zvanja vanredni i redovni profesor:

* Najmanje 6 bodova ukupno iz pedagoških sposobnosti za izbor u zvanje vanrednog profesora (u klasifikacionoj bibliografiji se navodi kompletna pedagoška aktivnost kandidata),
* Najmanje 10 bodova ukupno iz pedagoških sposobnosti za izbor u zvanje redovnog profesora (u klasifikacionoj bibliografiji se navodi kompletna pedagoška aktivnost kandidata).

**IV PRELAZNE I ZAVRŠNE ODREDBE**

**Član 16**

Tumačenje odredaba ovog akta daje Savjet za visoko obrazovanje.

**Član 17**

Postupci za izbor u akademska zvanja započeti prije stupanja na snagu ovog akta završiće se u skladu sa Mjerilima o uslovima i kriterijumima za izbor u akademska zvanja, broj: 05-1-107/2016 od 9. septembra 2016. godine, odnosno u skladu sa ovim aktom ako je to povoljnije za kandidata.

**Član 18**

Danom stupanja na snagu ovog akta prestaju da važe Mjerilima o uslovima i kriterijumima za izbor u akademska zvanja, broj: 05-1-107/2016 od 9. septembra 2016. godine.

**Član 19**

Ovaj akt stupa na snagu danom objavljivanja na internet stranici Savjeta za visoko obrazovanje.

**Broj: 631-3/2019-3 PREDSJEDNIK SAVJETA**

**Podgorica, 16. aprila 2019. godine Prof. dr Srđan STANKOVIĆ**

**PRILOG 1**

**Opis kategorija** **časopisa za prirodno-matematičkih, tehničko-tehnoloških, medicinskih, poljoprivrednih nauka i arhitekture**

|  |  |  |
| --- | --- | --- |
| Kategorija | Opis | Bodovi |
| Q1 | Časopisi koji se nalaze u prvih 25% među časopisima sa web of science liste (SCI/SCIE, SSCI, AHCI) | 10 |
| Q2 | Časopisi koji se nalaze u prvih 50% među časopisima sa web of science liste (SCI/SCIE, SSCI, AHCI) | 8 |
| Q3 | Časopisi koji se nalaze u prvih 75% među časopisima sa web of science liste (SCI/SCIE, SSCI, AHCI) | 6 |
| Q4 | Ostali časopisi sa web of science liste (SCI/SCIE, SSCI, AHCI) | 4 |

**Opis kategorija časopisa za društvene i humanističke nauke**

|  |  |  |
| --- | --- | --- |
| Kategorija | Opis | K\*Bodovi |
| Q1 | Časopisi koji se nalaze u prvih 25% među časopisima web of science liste (SCI/SCIE, SSCI, AHCI) | 15 |
| Q2 | Časopisi koji se nalaze u prvih 50% među časopisima web of science liste (SCI/SCIE, SSCI, AHCI) | 12 |
| Q3 | Časopisi koji se nalaze u prvih 75% među časopisima web of science liste (SCI/SCIE, SSCI, AHCI) | 9 |
| Q4 | Ostali časopisi sa web of science liste (SCI/SCIE, SSCI, AHCI) | 6 |

**Kategorizacija i rangiranje časopisa (Q1, Q2, Q3, Q4 kategorije) se vrši na osnovu Web of Science rangiranja ili Scopus-ovog rangiranja (posmatraju se samo radovi koji su na SCI/SCIE/SSCI/AHCI listama, a može se odabrati rangiranje koje je povoljnije za kandidata.).**

**Status časopisa se cijeni u vrijeme objavljivanja rada kandidata.**

**PRILOG 2**

**KVANTITATIVNO OCJENJIVANJE NAUČNO-ISTRAŽIVAČKE I STRUČNE BIBLIOGRAFIJE**

**I. Vrste i kvantitativno ocjenjivanje naučno-istraživačkih rezultata**

|  |  |  |  |
| --- | --- | --- | --- |
| ***Kategorija*** | ***Oznaka*** | ***Opis*** | ***Broj bodova*** |
| Autorske naučne monografije | M 1 | Monografija međunarodnog značaja | 10 |
| M 2 | Poglavlje u monografiji međunarodnog značaja | 6 |
| M 3 | Monografija nacionalnog značaja | 4 |
| M 4 | Poglavlje u monografiji nacionalnog značaja | 2 |
| Radovi u naučnim časopisima | Q1 | Rad u vodećem međunarodnom časopisu (časopis indeksiran na WoS listama, rangiran u prvih 25% časopisa po Scopusovom rangiranju) | 10 |
| Q2 | Rad u eminentnom međunarodnom časopisu  (časopis indeksiran na SCI/SCIE/SSCI/A&HCI listama, rangiran u prvih 50% časopisa po Scopusovom rangiranju) | 8 |
| Q3 | Rad u međunarodnom časopisu  (časopis indeksiran na SCI/SCIE/SSCI/A&HCI listama, rangiran u prvih 75% časopisa po Scopusovom rangiranju) | 6 |
| Q4 | Rad u međunarodnom časopisu (ostali časopisi indeksirani na SCI/SCIE/SSCI/A&HCI listama, ) | 4 |
| Q5 | Rad u međunarodnom časopisu koji nije indeksiran na na SCI/SCIE/SSCI/A&HCI listama | 4 |
| Q6 | Rad u časopisu nacionalnog značaja | 2 |
| Radovi na naučnim konferencijama, učešća na izložbama, i slično | K1 | Predavanje po pozivu na međunarodnom skupu štampano u cjelini (neophodno pozivno pismo) | 3 |
| K2 | Naučni rad na međunarodnom naučnom skupu (štampano u cjelini) | 2 |
| K3 | Naučni rad na nacionalnom naučnom skupu (štampano u cjelini) | 1 |
| K4 | Saopštenje na međunarodnom naučnom skupu (štampano u izvodu) | 0.5 |
| K5 | Saopštenje na nacionalnom naučnom skupu (štampano u izvodu) | 0.2 |
| K6 | Kustoski rad na međunarodnoj izložbi (sa međunarodnom selekcijom i katalogom štampanim na jednom od svjetskih jezika);  učešće u žiriju međunarodnog konkursa;  učešće u žiriju međunarodnih takmičenja. | 1 |
| K7 | Učešće na međunarodnoj izložbi (sa međunarodnom selekcijom i katalogom štampanim na jednom od svjetskih jezika) | 2 |
| K8 | Učešće na izložbi nacionalnog značaja (sa nacionalnom selekcijom i štampanim katalogom) | 1 |
| Stručne monografije i knjige | S1 | Stručna monografija izdata u inostranstvu | 4 |
| S2 | Poglavlje u stručnoj monografiji izdatoj u inostranstvu | 2 |
| S3 | Stručna monografija izdata kod nas | 2 |
| S4 | Poglavlje u stručnoj monografiji izdatoj kod nas | 1 |
| S5 | Stručna knjiga izdata u inostranstvu | 2 |
| S6 | Stručna knjiga izdata kod nas | 1 |
| Uređivačka i recenzentska djelatnost | R1 | Uredništvo u vrhunskom međunarodnom naučnom časopisu (na godišnjem nivou) - kategorije Q1 | 10 |
| R2 | Uredništvo u renomiranom međunarodnom naučnom časopisu (na godišnjem nivou) - kategorije Q2 | 8 |
| R3 | Uredništvo u međunarodnom naučnom časopisu (na godišnjem nivou) – Q3, Q4 | 4 |
| R4 | Uredništvo u nacionalnom naučnom časopisu (na godišnjem nivou) | 2 |
| R5 | Uređivanje monografije međunarodnog značaja | 4 |
| R6 | Uređivanje monografije nacionalnog značaja | 2 |
| R7 | Recenziranje monografije međunarodnog značaja | 2 |
| R8 | Recenziranje monografije nacionalnog značaja | 1 |
| R9 | Recenziranje knjige studijskog karaktera izdate u inostranstvu | 0.5 |
| R10 | Recenziranje knjige studijskog karaktera izdate kod nas | 0.3 |
| R11 | Recenziranje radova objavljenih u međunarodnim časopisima (Q1, Q2, Q3, Q4) | 2 |
| R12 | Recenziranje radova objavljenih u ostalim časopisima | 0.5 |
| R13 | Recenziranje radova objavljenih u zbornicima sa skupa međunarodnog značaja | 0.2 |
| R14 | Recenziranje radova objavljenih u zbornicima sa skupa nacionalnog značaja | 0.1 |
| Ostala stručna djelatnost | R15 | Izvedeni objekat (enterijer, usvojeni prostorni/urbanistički plan) međunarodnog značaja, pri čemu su glavni rezultati objavljeni i prikazan u međunarodnom časopisu ili monografiji međunarodnog značaja | 6 |
| R16 | Nagrada na međunarodnom konkursu, izbor u ekspertskim tijelima međunarodnih organizacija | 3 |
| R17 | Izvedeni objekat (enterijer, usvojeni prostorni/urbanistički plan) nacionalnog značaja, pri čemu su glavni rezultati objavljeni i prikazani u nacionalnom časopisu ili monografiji | 2 |
| R18 | Boravak na inostranoj instituciji (minimum 6 mjeseci) podržan od strane renomiranih fondacija (Marie Curie, Alexander von Humboldt foundation, Fulbright scholar program i slično) | 10 |
| Inovativna djelatnost | I1 | Međunarodni patent | 6 |
| I2 | Nacionalni patent | 4 |
| I3 | Novi proizvod, tehnologija, software ili hardware, pripremljeni za domaće ili inostrano tržište, rješenje problema recenzirano i prihvaćeno na nacionalnom ili međunarodnom nivou (uz dokaz) | 6 |
| I4 | Bitno poboljšan proizvod, tehnologija, software ili hardware, pripremljeni za domaće ili inostrano tržište, rješenje problema recenzirano i prihvaćeno na nacionalnom ili međunarodnom nivou (uz dokaz) | 3 |
| I5 | Prototip, nova metoda, softver, standardizovan instrument, nova genska proba (uz dokaz) | 6 |
| I6 | Realizovan soj, sorta ili rasa, arhitektonsko, građevinsko ili urbanističko autorsko djelo na međunarodnom nivou | 6 |
| I7 | Realizovan soj, sorta ili rasa, arhitektonsko, građevinsko ili urbanističko autorsko djelo na nacionalnom nivou | 3 |
| Projekti | I8 | Učešće u međunarodnom naučnom projektu | 4 |
| I9 | Učešće u nacionalnom naučnom projektu | 2 |
| I10 | Rukovođenje međunarodnim projektom | 6 |
| I11 | Rukovođenje nacionalnim projektom | 3 |

\* Prilikom ekvivalencije broj bodova za publikaciju se dodjeljuje u skladu sa kategorijom sa kojom je doprinos ekvivalentiran

**PRILOG 3**

**KVANTITATIVNO OCJENJIVANJE REZULTATA U OBLASTI UMJETNOSTI**

|  |  |  |  |
| --- | --- | --- | --- |
| **Kategorija** | **Referenca** | **Oznaka** | **Broj**  **poena** |
| U 1 | Premijerno izvođenje/prikazivanje umjetničkog djela u inostranstvu na događajima od izuzetnog međunarodnog značaja, sa objavljenom kritikom | U 1.1 | Do 15 |
| Premijerno izvođenje/prikazivanje umjetničkog djela u zemlji, sa objavljenom kritikom (djelo od izuzetnog nacionalnog značaja) | U1.2 | Do 10 |
| Izlaganje umjetničkog djela na samostalnim izložbama u inostranstvu, sa objavljenom kritikom | U1.3 | Do 15 |
| Izlaganje umjetničkog djela na samostalnim izložbama u zemlji, sa objavljenom kritikom | U1.4 | Do 10 |
| U 2 | Premijerno izvođenje/prikazivanje umjetničkog djela na internacionalnim festivalima, smotrama, manifestacijama | U 2.1 | Do 10 |
| Premijerno izvođenje/prikazivanje umjetničkog djela na nacionalnim festivalima, smotrama, manifestacijama | U 2.2 | Do 5 |
| Izlaganje umjetničkog djela na kolektivnim (žiriranim) izložbama, salonima ili manifestacijama u inostranstvu | U 2.3 | Do 10 |
| Izlaganje umjetničkog djela na kolektivnim (žiriranim) izložbama, salonima ili manifestacijama u zemlji | U2.4 | Do 5 |
| U 3 | Ponovljeno izvođenje/prikazivanje autorskog umjetničkog djela u inostranstvu | U 3.1 | Do 5 |
| Ponovljeno izvođenje/prikazivanje autorskog umjetničkog djela u zemlji | U 3.2 | Do 3 |
| Umjetnička djela iz oblasti muzike (kompozitorsko stvaralaštvo ili izvođačka djelatnost) objavljena na nosaču zvuka ili slike | U 3.3 | Do 5 |
| U 4 | Komercijalna realizacija umjetničkog djela u inostranstvu | U 4.1 | Do 4 |
| Komercijalna realizacija umjetničkog djela u zemlji | U 4.2 | Do 6 |
| U 5 | Vođenje umjetničkih projekata, festivala i seminara | U 5.1 | Do 4 |
| Učešće u radu žirija, selektorskoj komisiji, umjetničkom savjetu na takmičenjima, konkursima, manifestacijama | U 5.2 | Do 4 |
| U 6 | Objavljena stručna monografija ili stručna knjiga u inostranstvu od strane eminentnih međunarodnih izdavača | U 6.1 | Do 10 |
| Objavljena stručna monografija ili stručna knjiga u zemlji | U 6.2 | Do 5 |
| U 7 | Objavljeni umjetničko-istraživački radovi u časopisima i publikacijama u inostranstvu | U 7.1 | Do 2 |
| Objavljeni umjetničko-istraživački radovi u časopisima i publikacijama u zemlji | U 7.2 | Do 4 |

Za svaku pojedinačnu reprezentativnu referencu za koju autor, izvođač ili producent imaju odgovarajuću reprezentativnu umjetničku nagradu uvećava se broj predviđenih poena za 6 ukoliko je riječ o nagradi dobijenoj u zemlji, odnosno za 12 poena ukoliko je nagrada dobijena u inostranstvu na reprezentativnim nacionalnim i internacionalnim festivalima, manifestacijama i konkursima.

Napomena: Broj poena ***do***, označava i usmjerava kandidate da ocjenu pojedinačne reprezentativne reference bodovno iskažu u odnosu na karakter i status umjetničke produkcije u okviru koje umjetničko djelo premijerno nastaje ili u odnosu na karakter i status nacionalnog i međunarodnog događaja gdje se umjetničko djelo izvodi, izlaže, realizuje i objavljuje. Za svaku referencu potrebno je priložiti tačne informacije i dokaze koje potvrđuju karakter događaja i manifestacija.

**PRILOG 4**

**Kvantitativno ocjenjivanje pedagoških sposobnosti**

|  |  |  |  |
| --- | --- | --- | --- |
| **Kategorija** | **Oznaka** | **Opis** | **Broj poena** |
| Udžbenici | P1 | Univerzitetski udžbenik koji se koristi u inostranstvu (uz potvrdu) | 8 |
| P2 | Univerzitetski udžbenik koji se koristi kod nas | 4 |
| P3 | Novo, dopunjeno izdanje udžbenika koji se koristi u inostranstvu (uz potvrdu) | 4 |
| P4 | Novo, dopunjeno izdanje udžbenika koji se koristi kod nas | 2 |
| Priručnici | P5 | Priručnici, rječnici, leksikoni izdati u inostranstvu | 2 |
| P6 | Priručnici, rječnici, leksikoni izdati kod nas | 1 |
| Gostujući profesor | P7 | Gostujući profesor na inostranim univerzitetima | 5 |
| P8 | Gostujući profesor na univerzitetima u okruženju koji nisu rangirani u prvih 500 | 2 |
| Mentorstvo (komentorstvo se boduje sa polovinom poena) | P9 | Na doktorskim studijama | 4 |
| P10 | Na master studijama | 2 |
| P11 | Na specijalističkim studijama | 1 |
| P12 | Na osnovnim studijama | 0.5 |
| Članstvo u komisijama | P13 | Član komisije za ocjenu/odbranu doktorske disertacije na matičnom univerzitetu | 2 |
| P14 | Član komisije za ocjenu ili odbranu doktorske disertacije na drugom univerzitetu - rangiranom u prvih 100 | 5 |
| P15 | Član komisije za ocjenu ili odbranu doktorske disertacije na drugom univerzitetu - rangiranom u prvih 500 | 4 |
| P16 | Član komisije za ocjenu ili odbranu doktorske disertacije na drugom univerzitetu (koji nije obuhvaćen prethodnim tačkama) | 2 |
| Kvalitet nastave | P17 | Kvalitet pedagoškog rada, odnosno kvalitet nastave | do 5 |

**PRILOG 5**

**Spisak renomiranih međunarodnih izdavača**

Academic Press London / Oxford (an imprint of Elsevier Science)

Allen and Unwin

American Chemical Society (ACS)

Ashgate/Avebury

Aspen

Australian National University Press

Basic Books, Inc.

Berg, Oxford

Blackwell

Brill

Bruylant

Cambridge University Press

Columbia University Press

Cameron May

Clarendon Press

Cornell University Press

CRC press Ghent Belgium (part of Taylor and Francis)

CRC press New York (part of Taylor and Francis)

Curzon Press

Duke University Press

Earthscan

Edward Elgar

Elsevier Science

Foundation Press

Francis and Taylor

Frank Cass

Garland Science (part of Taylor and Francis)

Garrisberg MacMillan

Harvard University Press

Harcourt Brace Jovanovich, Inc.

Harper & Row Publishers, Inc./Ballinger Publishing Co.

Hart

Harwood Academic Publishers

Heinemann

IWA publishers

James Currey

John’s Hopkins University Press

John Wiley

Karthala

Kegan Paul International

Kluwer Academic Publishers

Kluwer Law International

LexisNexis

Liule, Brown and Company

Lynn Rienner

M.E.Sharpe Inc.

Macmillan/Palgrave Press

Martinus Nijhoff Publishers

Methuen

MIT Press Cambridge, Massachusetts

NITA

Nomos

Oxford University Press

Palgrave

Pergamon Press

Permanent Black/Orient Longman

Pluto Press, London

Polity Press

Praeger

Princeton University Press

Psychology Press (part of Taylor and Francis)

Random House Inc, New York

Routledge

Routledge Cavendish

Routledge Curzon

Rowman and Littlefield Publishers

Royal Society of Chemistry (RSC)

Sage Publications

SETAC Press

Springer

St. Martin Press

State University of New York Press

Stanford University Press

Swets Blackwell

Taylor and Francis

Texas University Press

Thomson – Sweet & Maxwell

T&T Clark

United Nations University Press = UN University Press = UNU Press

University of California Press

University of Chicago Press

University of Michigan Press

University of Pennsylvania Press

Verso

VS Verlag für Sozialwissenschaften

Yale University Press

West Publication (Thomson Reuters Corporation)

Westview Press

Wiley and Sons

**\*Spisak može biti dopunjen i drugim izdavačima od strane stručnog organa ili tijela Senata zaduženog za naučna pitanja**.